钦定古今图书集成/明伦汇编/官常典/第123卷 > 《明故袭封衍圣公孔闻韶生母江夫人墓志铭》
## 钦定古今图书集成/明伦汇编/官常典/第123卷 > 《明故袭封衍圣公孔闻韶生母江夫人墓志铭》

李时选

嘉靖庚寅正月十五日，衍圣公成庵孔公生母江太
夫人卒，将葬，走书京师，属余铭。“余与成庵公交甚旧，
矧惟夫人贤矧？又孔氏之母，谊不可辞。”乃据太常少
卿刘君汝忠状，叙而铭之。按状：夫人姓江氏，先圣公
南溪先生二室也。祖讳耘，济宁卫指挥。父讳洪。夫人
生有异质，父母雅爱之。属先圣公丧其夫人李氏，艰
于择偶，闻夫人贤，遂聘焉。夫人既归，遂摄家政，怡容
惠心，恪遵纪度，相祀宗庙，凡豆登𬞟藻，滫之荐，无
不殷洁。事夫子婉而恭，善讽谏，凡进退词气，无不恪
慎。庭帏雍肃，内外群仆咸无间辞，偲偲焉惟恐夫人
之弗专内政也。既而先圣公娶袁夫人，夫人贬抑寅
畏，事无己出。即袁夫人咨之，言弗隐也。命之所弗后
也，袁夫人安焉。性俭素，自奉甚约慈惠，喜赒予工女
红华而不靡，遇宗姻降而有节。先圣公训诸子严，夫
人相之亦严。尝命诸子曰：“尔先圣人后也。国家崇德
象贤，世表上公，以维王道。夫苟纤微弗度，则弗若祖
矣。弗若祖，则弗若君矣。慎哉！毋庸纵逸其若，而《家训》
乃报国恩已也。”诸子拜受焉，以故无弗踵德者。初，弘
治甲子，先圣公薨，夫人哀毁笃至，积有郁疾，竟以是
卒。距生天顺丁丑九月十二日，享年七十有四。成庵
公告哀于朝，天子恤之，特赐祭葬，盖异数云。子男七：
长闻韶，即成庵公；次闻礼，任《五经博士》；次闻善，先夫
人卒；次闻义，三氏学生；次政、次忠、次孝，俱幼。女四：长
适都指挥邬祜，次适尹恭简公孙长史继祖，次适刘
元昌，次适东瓯王长子孙男四，卒之年十二月十七
日，葬于祖茔“之次，从先圣公之兆也。”嗟乎！予读江夫
人之状，而信其可铭也。夫人之于人，有三异焉：凡妇
之偶嫡者，无能宰家政，即又弗获其心。江夫人归，则
适先圣公，无内配，既宰家政矣。值袁夫人，又以柔逊
获志，遂终其身，成内治焉，不贤而能之乎？国家崇饰
教化，褒尊孔氏，世绍厥封，使先圣公无冢，嗣爵几及
他子弟矣。娶夫人，举七子，长成庵公继大圣人之后，
岂偶然也哉！国制：母以子贵，而生母有嫡者不得与
封诰，卒亦不得祭葬。圣天子因心锡孝，特赐恤典，以
树慈烈，盖明所未有，可不谓难乎！故曰：“予读《江夫人
之状》，而信其可铭也。”铭曰：赫赫孔氏，世弘厥宗。天建
神胄，锡之上公。粤为南溪，几乏厥嗣。维天授之，使夫
人有子。维子之贤，含光缵绪，奕世其昌。惟夫人不死
天册，焞焞，贲于元宫。呜呼夫人！秉德考终，死也哀荣，
爰坎而封。其隐其隆，于昭有融。维夫人奠只，维永终
誉，以承其夫子。